Departement Handelsreg > Universiteit van Pretoria
Welkom by die Departement Handelsreg
Die Departement Handelsreg is die grootste Departement in die Fakulteit Regsgeleerdheid en het agtien voltydse dosente. Die Departement het ‘n trotse tradisie van uitstekende onderrig en navorsing. Ses lede van die Departement het LLD-grade. Talle personeellede word op nasionale- en internasionale vlak as uitstekende navorsers en dosente erken. Van ons personeellede dien op wetgewende en redaksionele rade en talle word as spesialiste in hulle betrokke velde erken.
As deel van die Departement se visie om goed-afgeronde individue voor te berei wat ‘n aktiewe rol in die kommersiële wêreld kan speel, bied die Departement ‘n wye reeks vakke en kursusse op beide voorgraadse- en nagraadse vlak aan. Die Departement is uniek aangesien dit die enigste department in die Fakulteit is wat nie alleen aan regstudente onderrig verleen nie, maar ook aan studente uit verskeie ander fakulteite, soos die Fakulteit Ekonomiese en Bestuurswetenskappe en die Fakulteit Ingenieurswese, Bou-omgewing en Inligtingstegnologie.
Die Departement is met reg trots op sy LLM-kursusse. ‘n Aansienlike getal Meesterstudente skryf in vir programme soos Handelsreg, Korporatiewe Reg, Arbeidsreg en Belastingreg. Die Departement is ook trots op die feit dat dit oor die vermoë beskik om LLD-studente in meeste van die spesialisgebiede in die veld van Handelsreg te kan bedien. Die Departement bevorder ook die idee van voortgesette regsopleiding deur die aanbieding van ‘n aantal kort kursusse wat aangebied word oor aspekte van die Nasionale Kredietwet, Mededingingsreg, Dissiplinêre verhore by die werkplek, Arbeidsreg en Insolvensiereg.